To personer, en med somalisk og en med pakistansk baggrund, blev efter onsdagens ransagninger i Storkøbenhavn anholdt og sigtet for attentatplaner mod forsvarsminister Nicolai Wammen (S).

Det oplyser en af de pågældende til Ekstra Bladet.

Advokat Bjørn Elmquist bekræfter, at han er blevet kontaktet af en af de sigtede, efter denne var blevet løsladt.

- Jeg vil nu skriftligt rette henvendelse til politiet for at få de konkrete oplysninger, siger Bjørn Elmquist.

Se også: Politiet bekræfter: Mænd sigtes for planer om attentat mod minister

PET-beskyttelse

Hos politiet ønsker man ikke at kommentere Ekstra Bladets oplysninger, men i en pressemeddelelse om onsdagens aktion, hvor der blev ransaget på fem adresser, siger ledende politiinspektør Jørgen Skov:

- Vi har ved de gennemførte ransagninger og afhøringerne af de anholdte ikke fundet grundlag for at fremstille nogen i grundlovsforhør, og vi kan på nuværende tidspunkt ikke udtale os nærmere om de oplysninger der førte til, at vi aktionerede. Generelt kan jeg dog sige, at vi jo opererer i et skærpet trusselsbillede, og at det derfor er vigtigt, at politiet udviser rettidig omhu og handler hurtigt, når vi modtager oplysninger, der kan give anledning til bekymring.

Politiet og Politiets Efterretningstjeneste, PET, har ifølge kilder til Ekstra Bladet foretaget en efterforskning i et par uger grundet observationer omkring Nicolai Wammen og hans bopæl.

Det er angiveligt den efterforskning, der har ledt til anholdelse og ransagninger i går.

Forsvarsministeren har siden terrorangrebet i København i sidste måned haft PET-beskyttelse, som relaterer sig til den konkrete sikkerhedssituation omkring ministeren.

Kommunikationsrådgiver hos PET Mikkel Christensen oplyser i en mail til Ekstra Bladet, at efterretningstjenesten ikke har nogen kommentarer til sagen.

Sigtelse opretholdt

Den ene af de anholdte blev pågrebet i forbindelse med ransagning på hans families bopæl i et rækkehuskvarter i Ishøj syd for København.

Den anden anholdte blev pågrebet under en aktion i Taastrup.

Trods anholdelserne og sigtelserne blev personerne løsladt efter afhøring hos Københavns Politi.

Stor politiaktion i København efter tip om våben